## Pravilnik o zahtjevima zdravlja životinja za nekomercijalno kretanje kućnih ljubimaca

### NN 74/2011 (1.7.2011.), Pravilnik o zahtjevima zdravlja životinja za nekomercijalno kretanje kućnih ljubimaca

MINISTARSTVO POLJOPRIVREDE, RIBARSTVA I RURALNOG RAZVOJA

1577

Na temelju članka 53. stavka 9. i članka 73. stavka 5. Zakona o veterinarstvu (»Narodne novine«, broj 41/07 i 55/11) ministar poljoprivrede, ribarstva i ruralnog razvoja donosi

PRAVILNIK

O ZAHTJEVIMA ZDRAVLJA ŽIVOTINJA ZA NEKOMERCIJALNO KRETANJE KUĆNIH LJUBIMACA[[1]](#footnote-29081-1)

POGLAVLJE I.
OPĆE ODREDBE

Članak 1.

Ovim se Pravilnikom propisuju zahtjevi zdravlja životinja i način pregleda koji se primjenjuju na nekomercijalno kretanje kućnih ljubimaca.

Članak 2.

1) Odredbe ovoga Pravilnika primjenjuju se na nekomercijalno kretanje (u daljnjem tekstu: kretanje) kućnih ljubimaca između Republike Hrvatske i država članica Europske unije (u daljnjem tekstu: države članice) ili država koje nisu države članice (u daljnjem tekstu: treće zemlje), vrsta životinja iz Dodatka I. ovoga Pravilnika.

2) Ovaj Pravilnik primjenjuje se ne dovodeći u pitanje odredbe:

(a) Pravilnika o prekograničnom prometu i trgovini zaštićenim vrstama (»Narodne novine«, broj 72/09)[[2]](#footnote-29081-2);

(b) propisa kojima se ograničava kretanje određenih vrsta ili pasmina kućnih ljubimaca.

Članak 3.

Pojedini pojmovi u smislu ovoga Pravilnika imaju sljedeće značenje:

(a) Kućni ljubimci – životinje vrsta iz Dodatka I. ovoga Pravilnika, koje za vrijeme kretanja prati njihov vlasnik ili druga odgovorna osoba ovlaštena od vlasnika i nisu namijenjene prodaji ili za predaju drugom vlasniku;

(b) Putovnica – svaki dokument koji omogućava jasnu identifikaciju kućnog ljubimca i sadržava podatke koji osiguravaju kontrolu njihovog statusa propisanog ovim Pravilnikom te mora biti izrađena u skladu s propisom iz članka 14. ovoga Pravilnika;

(c) Kretanje – svako premještanje kućnog ljubimca između Republike Hrvatske i država članica ili njegov ulazak ili ponovni ulazak na područje Republike Hrvatske iz treće zemlje;

(d) Nadležno tijelo – Ministarstvo poljoprivrede, ribarstva i ruralnog razvoja.

Članak 4.

1) Životinje vrsta iz Dodatka I. Dijela A i B, ovoga Pravilnika moraju biti označene elektronskim sustavom identificiranja (mikročip).

2) U slučaju da mikročip ne udovoljava zahtjevima iz Dodatka II. ovoga Pravilnika, vlasnik ili odgovorna osoba ovlaštena od vlasnika mora osigurati odgovarajući čitač putem kojeg se očitava mikročip u bilo kojem trenutku pregleda.

3) Označavanjem se mora osigurati utvrđivanje podataka koji identificiraju ime i adresu vlasnika životinje.

POGLAVLJE II.
ODREDBE KOJE SE PRIMJENJUJU PRI KRETANJU KUĆNIH LJUBIMACA IZMEĐU REPUBLIKE HRVATSKE I DRŽAVA ČLANICA

Članak 5.

1) Pri kretanju kućnih ljubimaca između Republike Hrvatske i država članica vrsta životinja iz Dodatka I. Dijela A i B ovoga Pravilnika primjenjuje se sljedeće:

(a) kućni ljubimci moraju biti označeni u skladu s člankom 4. ovoga Pravilnika;

(b) kućne ljubimce mora pratiti putovnica izdana od veterinara ovlaštenog od nadležnog tijela kojom se potvrđuje da:

– je provedeno cijepljenje protiv bjesnoće u skladu s Dodatkom III. ovoga Pravilnika,

– su, kada je potrebno, provedene preventivne zdravstvene mjere na kućnim ljubimcima u odnosu na druge bolesti.

2) Kućni ljubimci pri kretanju između Republike Hrvatske i država članica, uključujući i države iz Dodatka IV. Dijela A, podliježu:

(a) u slučaju pet ili manje kućnih ljubimaca, dokumentacijskom i identifikacijskom pregledu od strane carinskih službenika na ulaznom graničnom prijelazu u skladu s Pravilnikom o graničnim prijelazima za promet kućnim ljubimcima (»Narodne novine«, broj 61/09 i 83/09) u Republiku Hrvatsku;

(b) u slučaju više od pet kućnih ljubimaca, veterinarskom pregledu koji obavlja granični veterinarski inspektor i moraju ulaziti u Republiku Hrvatsku na za to odobrenim graničnim veterinarskim postajama;

(c) na kućne ljubimce iz točke (b) ovoga stavka primjenjuju se zahtjevi i pregledi propisani Pravilnikom o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09)[[3]](#footnote-29081-3).

3) Između Republike Hrvatske i država članica, uključujući i države iz Dodatka IV. Dijela A, dozvoljeno je kretanje kućnih ljubimaca vrsta životinja iz Dodatka I. Dijela A i B ovoga Pravilnika, mlađih od 3 mjeseca i necijepljenih, ukoliko ih prati putovnica i ako su od rođenja boravile na istom mjestu i nisu bile u kontaktu s divljim životinjama koje su mogle biti izložene infekciji, ili se kreću u pratnji majke o kojoj su još ovisne.

Članak 6.

1) Pri kretanju kućnih ljubimaca vrsta životinja iz Dodatka I. Dijela C ovoga Pravilnika između Republike Hrvatske i država članica ili s područja iz Dodatka IV. Dijela B Odjeljka 2. ovoga Pravilnika nisu utvrđeni zahtjevi u odnosu na bjesnoću.

2) Obrazac certifikata koji prati životinje iz stavka 1. ovoga članka objavljen je na službenoj internetskoj stranici nadležnog tijela ([www.mps.hr](http://www.mps.hr)).

POGLAVLJE III.
ODREDBE KOJE SE PRIMJENJUJU PRI KRETANJU KUĆNIH LJUBIMACA IZMEĐU REPUBLIKE HRVATSKE I TREĆIH ZEMALJA

Članak 7.

1) Pri kretanju kućnih ljubimaca vrsta životinja iz Dodatka I. Dijela A i B ovoga Pravilnika moraju biti ispunjeni sljedeći uvjeti:

(a) ako se unose iz treće zemlje iz Dodatka IV. Dijela B Odjeljka 2. i Dijela C ovoga Pravilnika moraju udovoljiti zahtjevima iz članka 5. stavka 1. ovoga Pravilnika;

(b) ako se unose iz treće zemlje koja nije navedena u Dodatku IV. Dijelu B Odjeljku 2. i Dijelu C ovoga Pravilnika moraju biti označeni na način propisan člankom 4. ovoga Pravilnika, i

1. biti podvrgnuti:

– cijepljenju protiv bjesnoće u skladu sa zahtjevima iz članka 5. stavka 1. točke (b) alineje prve ovoga Pravilnika,

– neutralizaciji protutijela titracije barem jednake 0,5 IJ/ml na uzorku uzetom od strane ovlaštenog veterinara najranije 30 dana nakon cijepljenja i tri mjeseca prije ulaska na područje Republike Hrvatske.

1.1. Titraciju protutijela nije potrebno ponavljati na kućnim ljubimcima koji su ponovno cijepljeni u razmacima navedenim u članka 5. stavku 1. ovoga Pravilnika;

1.2. Propisano razdoblje od tri mjeseca ne primjenjuje se prilikom ponovnog ulaska kućnog ljubimca čija putovnica potvrđuje da je titracija protutijela s pozitivnim rezultatom provedena, prije nego što je životinja napustila područje Republike Hrvatske ili područje država članica.

2) Kućne ljubimce pri kretanju iz treće zemlje u Republiku Hrvatsku mora pratiti veterinarski certifikat izdan od službenog veterinara ili, pri ponovnom ulasku, putovnica koja potvrđuje da su ispunjeni uvjeti iz stavka 1. ovoga članka.

3) Iznimno od odredbi stavka 1. i 2. ovoga članka:

(a) Na kretanje kućnih ljubimaca iz država navedenih u Dodatku IV. Dijelu B Odjeljku 2. ovoga Pravilnika, za koje vrijede pravila jednaka pravilima država članica, primjenjuju se odredbe Poglavlja II. ovoga Pravilnika;

(b) Kretanje necijepljenih kućnih ljubimaca mlađih od tri mjeseca vrsta životinja iz Dodatka I. Dijelu A ovoga Pravilnika iz trećih zemalja navedenih u Dodatku IV. Dijelu B ovoga Pravilnika je dozvoljeno;

(c) Kretanje necijepljenih kućnih ljubimaca mlađih od tri mjeseca vrsta životinja iz Dodatka I. Dijela A ovoga Pravilnika iz trećih zemalja navedenih u Dodatku II. Dijelu C ovoga Pravilnika, može biti odobreno nakon što je utvrđen status u odnosu na bjesnoću u toj zemlji, što mora biti prethodno odobreno od nadležnog tijela.

Članak 8.

1) Popis trećih zemalja iz Dodatka IV. Dijela C ovoga Pravilnika sadrži treće zemlje koje su dokazale svoj status u odnosu na bjesnoću i u kojima:

(a) je obvezna prijava nadležnim tijelima sumnje na bjesnoću;

(b) se provodi učinkovit sustav praćenja (monitoring sustav) najmanje dvije godine;

(c) je zadovoljavajući ustroj i organizacija veterinarske službe koja jamči valjanost veterinarskog certifikata;

(d) su provedene sve propisane mjere za sprječavanje i kontrolu bjesnoće, uključujući i propisane uvjete za uvoz;

(e) su na snazi propisi za stavljanje na tržište cjepiva protiv bjesnoće (popis odobrenih cjepiva i laboratorija).

2) Popis iz stavka 1. ovoga članka izrađuje Europska komisija.

Članak 9.

1) Nadležno tijelo pruža informacije o zdravstvenim uvjetima koji se primjenjuju na kretanje kućnih ljubimaca na području Republike Hrvatske i uvjetima koji moraju biti ispunjeni pri ulasku ili ponovnom ulasku na područje Republike Hrvatske.

2) Nadležno tijelo osigurava da su carinski službenici na ulaznim graničnim prijelazima u potpunosti upoznati s odredbama ovoga Pravilnika i da te odredbe primjenjuju.

Članak 10.

Kućni ljubimci pri kretanju iz trećih zemalja, na područje Republike Hrvatske podliježu:

(a) u slučaju pet ili manje kućnih ljubimaca, dokumentacijskom i identifikacijskom pregledu od strane carinskih službenika na ulaznom graničnom prijelazu u skladu s Pravilnikom o graničnim prijelazima za promet kućnim ljubimcima (»Narodne novine«, broj 61/09 i 83/09) u Republiku Hrvatsku;

(b) u slučaju više od pet kućnih ljubimaca, veterinarskom pregledu koji obavlja granični veterinarski inspektor i moraju ulaziti u Republiku Hrvatsku na za to odobrenim graničnim veterinarskim postajama;

(c) na kućne ljubimce iz točke (b) ovoga stavka primjenjuju se zahtjevi i pregledi propisani Pravilnikom o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09)³.

Članak 11.

Popis ulaznih graničnih prijelaza u skladu s člankom 10. točkom (a) ovoga Pravilnika propisan je Pravilnikom o graničnim prijelazima za promet kućnim ljubimcima (»Narodne novine«, broj 61/09 i 83/09).

Članak 12.

1) Pri kretanju kućnog ljubimca, vlasnik ili osoba odgovorna za kućnog ljubimca mora u svakom trenutku predočiti osobi odgovornoj za pregled putovnicu ili certifikat iz članka 7. stavka 2. ovoga Pravilnika kojim potvrđuje da životinja udovoljava propisanim zahtjevima za takvo kretanje.

2) Kada se pregledom utvrdi da životinja ne udovoljava zahtjevima propisanim ovim Pravilnikom, granični veterinarski inspektor ili službeni veterinar na graničnoj veterinarskoj postaji, u dogovoru s vlasnikom ili drugom odgovornom osobom ovlaštenom od vlasnika može:

(a) vratiti životinju u zemlju podrijetla;

(b) izolirati životinju pod službenim nadzorom za vrijeme potrebno da se udovolji zdravstvenim zahtjevima, na trošak vlasnika ili druge odgovorne osobe ovlaštene od vlasnika;

(c) usmrtiti životinju, kao posljednji izbor, bez prava na naknadu štete, kada njeno vraćanje ili izolaciju u karanteni nije moguće provesti.

3) Životinje kojima nije odobren ulazak na područje Republike Hrvatske, moraju biti smještene pod službeni nadzor do povratka u zemlju podrijetla ili do donošenja druge odluke.

Članak 13.

1) Kada se primjenjuju zahtjevi na kretanje koji uključuju titar protutijela na bjesnoću, uzorak mora biti uzet od strane ovlaštenog veterinara i test mora biti proveden u odobrenom laboratoriju.

2) Laboratorij iz stavka 1. ovoga članka odobrava se u skladu s posebnim propisom[[4]](#footnote-29081-4).

POGLAVLJE IV.
ZAVRŠNE I PRIJELAZNE ODREDBE

Članak 14.

Kućne ljubimce vrsta životinja iz Dodatka I. Dijela A i B ovoga Pravilnika pri kretanju mora pratiti obrazac putovnice u skladu s Pravilnikom o putovnici za kućne ljubimce (»Narodne novine«, broj 142/08).

Članak 15.

Danom stupanja na snagu ovoga Pravilnika prestaje važiti Pravilnik o veterinarskim uvjetima za nekomercijalno kretanje kućnih ljubimaca (»Narodne novine«, broj 72/07, 102/07, 4/08, 30/08, 39/08, 52/08 i 68/08) i Pravilnik o primjeni Pravilnika o veterinarskim uvjetima za kretanje kućnih ljubimaca (»Narodne novine«, broj 82/2010).

Članak 16.

1) Ovaj Pravilnik stupa na snagu osmoga dana od dana objave u »Narodnim novinama«.

2) Iznimno od stavka 1. ovoga članka odredbe članka 5. stavka 2. točke (c), članka 10. točke (c), članka 13. stavak 2. i Dodatka III. točke 1. podtočke (b) alineje, druge stupaju na snagu danom pristupanja Republike Hrvatske u članstvo Europske unije.

Klasa: 011-02/11-01/3
Urbroj: 525-11-2-0549/11-2
Zagreb, 31. svibnja 2011.

Potpredsjednik Vlade Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

DODATAK I.

Vrste životinja

DIO A

Psi

Mačke

DIO B

Pitome vretice

DIO C

Beskralježnjaci (osim pčela i rakova), ukrasne tropske ribe, vodozemci, gmazovi.

Ptice: sve vrste (osim peradi iz Pravilnika o uvjetima zdravlja životinja pri stavljanju u promet i uvozu iz trećih zemalja peradi i jaja za valenje (»Narodne novine«, broj 83/09)[[5]](#footnote-29081-5) i Pravilnika o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09))3.

Sisavci: glodavci i kunići.

DODATAK II.

Tehnički zahtjevi za identifikaciju

Elektronski sustav identificiranja u skladu s člankom 4. stavkom 1. ovoga Pravilnika je samoočitavajuća pasivna naprava s radiofrekvencijom (»mikročip«):

1. u skladu s ISO standardom 11784 i primjenom HDX ili FDX-B tehnologije;

2. koji se može očitati s napravom koja je kompatibilna s ISO 11785 standardom.

DODATAK III.

Tehnički zahtjevi za cijepljenje protiv bjesnoće

Cijepljenje protiv bjesnoće propisano člankom 5. stavkom 1. ovoga Pravilnika, smatra se valjanim ukoliko su ispunjeni sljedeći uvjeti:

1. Cjepivo protiv bjesnoće mora:

(a) biti cjepivo koje nije živo modificirano i pripadati jednoj od sljedećih kategorija:

– inaktiviranim cjepivima od najmanje jedne antigenske jedinice po dozi (WHO standard); ili

– rekombiniranim cjepivima izraženo imunizacijskim glikoproteinom virusa bjesnoće u živom virusu vektora;

(b) biti odobreno za stavljanje u promet u skladu s:

– Pravilnikom o veterinarsko-medicinskim proizvodima (»Narodne novine«, broj 30/09, 73/09, 14/10, 146/10 i 32/11)[[6]](#footnote-29081-6); ili

– odredbama posebnog propisa[[7]](#footnote-29081-7);

(c) ukoliko se provodi u trećoj zemlji, udovoljavati zahtjevima jednakima onima propisanim u Dijelu C Poglavlja 2.1.13. Priručnika o standardima za dijagnostičke testove i cjepiva za kopnene životinje Svjetske organizacije za zdravlje životinja (OIE), posljednje izdanje sukladno zadnjim izmjenama i dopunama.

2. Cijepljenje protiv bjesnoće smatra se valjanim ako su ispunjeni sljedeći uvjeti:

(a) cijepljenje je provedeno dana navedenog u:

– Odjeljku IV. putovnice; ili

– odgovarajućem odjeljku pratećeg veterinarskog certifikata;

(b) datum naveden u podtočki (a) ove točke ne prethodi datumu ugradnje mikročipa navedenog u:

– Odjeljku III. točki 2. putovnice; ili

– odgovarajućem odjeljku pratećeg veterinarskog certifikata;

(c) protekao je najmanje 21 dan od završetka protokola cijepljenja protiv bjesnoće, sukladno zahtjevima proizvođača cjepiva, u skladu s točkom 1. podtočkom (b) ovoga Dodatka, koji se provodi u državi članici ili trećoj zemlji;

(d) razdoblje valjanosti cijepljenja propisano od proizvođača cjepiva, za cjepivo protiv bjesnoće u državi članici ili trećoj zemlji gdje se cjepivo primjenjuje, upisano je od strane ovlaštenog veterinara u:

– Odjeljak IV. putovnice; ili

– odgovarajući odjeljak pratećeg veterinarskog certifikata;

(e) ponovno cijepljenje (»booster«) smatra se prvim cijepljenjem ako nije provedeno unutar razdoblja valjanosti cijepljenja navedenog u podtočki (d) ove točke.

DODATAK IV.

Popis zemalja i područja

DIO A

IE Irska

MT Malta

SE Švedska

UK Ujedinjena Kraljevina Velike Britanije i Sjeverne Irske

DIO B

Odjeljak 1.

(a) DK Danska, uključujući GL — Grenland i FO — Farske otoke;

(b) ES Španjolska, uključujući Balearske otoke, Kanarske otoke, Ceuta-u i Melilla-u;

(c) FR Francuska, uključujući GF — Francusku Gvajanu, GP — Gvadalupa, MQ — Martinik i RE — Réunion;

(d) GI Gibraltar;

(e) PT Portugal, uključujući Azorske i Madeirske otoke;

(f) Države članice, osim onih navedenih u točkama (a), (b), (c) i (e) ovoga Odjeljka.

Odjeljak 2.

AD Andora

CH Švicarska

IS Island

LI Lihtenštajn

MC Monako

NO Norveška

SM San Marino

VA Država Grada Vatikana

DIO C

AC Otok Ascension

AE Ujedinjeni Arapski Emirati

AG Antigua i Barbuda

AN Nizozemski Antili

AR Argentina

AU Australija

AW Aruba

BA Bosna i Hercegovina

BB Barbados

BH Bahrein

BM Bermudi

BY Bjelorusija

CA Kanada

CL Čile

FJ Fidži

FK Falklandski Otoci

HK Hong Kong

JM Jamajka

JP Japan

KN Sveti Kristofor i Nevis

KY Kajmanski otoci

LC Sveta Lucija

MS Montserrat

MU Mauricijus

MX Meksiko

MY Malezija

NC Nova Kaledonija

NZ Novi Zeland

PF Francuska Polinezija

PM Sveti Petar i Mikelon

RU Rusija (Ruska Federacija)

SG Singapur

SH Sveta Helena

TT Trinidad i Tobago

TW Tajvan

US Sjedinjene Američke Države (uključujući GU — Guam)

VC Sveti Vincent i Grenadini

VG Britanski Djevičanski otoci

VU Vanuatu

WF Wallis i Futuna

YT Mayotte

[[1](#footnote-29081-1-backlink)]1 Pravilnikom se preuzimaju odredbe Uredbe (EZ) br.998/2003 Europskog parlamenta i Vijeća od 26. svibnja 2003.godine o zahtjevima zdravlja životinja koji se primjenjuju na nekomercijalno kretanje kućnih ljubimaca i koja nadopunjuje Direktivu Vijeća 92/65/EEZ.

[[2](#footnote-29081-2-backlink)]2 Pravilnikom o prekograničnom prometu i trgovini zaštićenim vrstama (»Narodne novine«, broj 72/09) preuzete su odredbe Uredbe Vijeća (EZ) br. 338/97 o zaštiti vrsta divlje faune i flore uređenjem trgovine tim vrstama.

[[3](#footnote-29081-3-backlink)]3 Pravilnikom o zdravstvenim zahtjevima za stavljanje u promet i uvoz životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09) preuzimaju se odredbe Direktive 92/65/EEZ o zdravstvenim zahtjevima za stavljanje u promet i uvoz u Europsku zajednicu, životinja, sjemena, jajnih stanica i zametaka koji ne podliježu zahtjevima propisa iz dodatka A dijela I Direktive 90/425/EEZ.

[[4](#footnote-29081-4-backlink)]4 Odluka Vijeća 2000/258/EZ od 20. ožujka 2000. godine o određivanju posebnog instituta odgovornog za utvrđivanje kriterija potrebnih za standardizaciju seroloških testova za nadzor učinkovitosti cjepiva protiv bjesnoće izravno će se primjenjivati od dana pristupanja Republike Hrvatske u članstvo Europske unije.

[[5](#footnote-29081-5-backlink)]5 Pravilnikom o uvjetima zdravlja životinja pri stavljanju u promet i uvozu iz trećih zemalja peradi i jaja za valenje preuzimaju se odredbe Direktive Vijeća 90/539/EEZ od 15. listopada 1990.godine o zdravstveno-veterinarskim uvjetima koji uređuju promet unutar Zajednice i uvoz iz trećih zemalja peradi i jaja za valenje.

[[6](#footnote-29081-6-backlink)]6 Pravilnikom o veterinarsko-medicinskim proizvodima (»Narodne novine«, broj 30/09) preuzete su odredbe Direktive Europskog parlamenta i Vijeća br. 2001/82/EZ od 6. studenoga 2001. godine o kodeksu Zajednice koji se odnosi na veterinarsko-medicinske proizvode.

[[7](#footnote-29081-7-backlink)] Uredba Europskog parlamenta i Vijeća (EZ) br. 726/2004 od 31. ožujka 2004. godine kojom se utvrđuje postupak Zajednice za odobravanje i nadzor medicinskih proizvoda u humanoj i veterinarskoj medicini i kojom se uspostavlja Europska agencija za lijekove izravno će se primjenjivati od dana pristupanja Republike Hrvatske u članstvo Europske unije.

Pravilnik, NN 74/2011-1577